Danmarks højeste retsinstans, Højesteret i København, besluttede tirsdag, at andre end Lokalbanken i Nordsjælland godt må bruge navnet. Derfor er direktøren for Spar Nord Bank også ganske glad. - Vi får 250.000 kroner i erstatning og 100.000 kroner for de sagsomkostninger vi har haft, så jeg er tilfreds, men ikke overrasket, siger direktør Lars Møller til TV2NORD. I 2003 bestemte fogedretten ellers, at det kun var den Nordsjællandske bank, der måtte bruge navnet. Men med sejr i både Sø- og Handelsretten i 2005 og tirsdag i Højesteret kan alle banker nu frit benytte sig af titlen "Lokalbanken". Sagen begyndte efter at Spar Nord Banks filial i Herning kaldte sig for "Lokalbank Herning". Det blev Lokalbanken, med hovedsæde i Hillerød, sure over og fik nedlagt et fogedforbud. Men selv om Spar Nord Bank nu har fået ret, så har banken dog ingen intentioner om at benytte sig af navnet. - I dag hedder vores afdelinger f.eks. Spar Nord Århus. Det navn er en succes, og derfor har vi ingen planer om at ændre på det nu, siger Lars Møller og fortsætter: - Vi håber at Højesterets afgørelse kan blive til gavn for andre banker, som fremover altså godt må kalde sig lokalbank, fortæller direktøren til TV2/NORD, som fejrer sejren med en cola til sin frokost.
Højesteret har tirsdag afgjort, at Lokalbanken i Nordsjælland ikke har patent på navnet "Lokalbanken". Det glæder Spar Nord Bank, som dog ikke har tænkt sig at bruge navnet i fremtiden